钦定古今图书集成/明伦汇编/氏族典/第249卷 > 张鼐
## 钦定古今图书集成/明伦汇编/氏族典/第249卷 > 张鼐

按《明外史张鼐传》：“鼐字用和，历城人。成化十一年进
士。授襄陵知县，入为御史，出按江西。盗贼多强宗佃
仆，鼐与巡抚闵珪交奏其事。尹直等构之，乃贬珪而
坐鼐。尹旻党，谪郴州判官。弘治初，擢河南佥事，历参
政、按察使。十五年，擢右佥都御史，巡抚辽东。武宗立，
移抚宣府。正德改元，召还署院事。有知县犯赃当褫”
职，卒杀人当抵死，皆重贿。刘瑾欲宽之，鼐执不可。瑾
怒，出为南京右都御史。会瑾遣给事中王翊等核辽
东军饷，还奏“刍粟多浥烂”，遂以为守臣罪，逮鼐下诏
狱。阅三年，事始竟。斥为民。瑾诛，复官，鼐前卒。